**УГОВОР**

**о повјеравању обављања комуналних дјелатности и коришћењу комуналне инфраструктуре и других средстава у својини Општине Никшић**

Закључен дана\_\_\_\_\_\_\_\_\_\_\_\_између:

1.Општине Никшић, ПИБ:02021633, Његошева бр. 18 Никшић, коју заступа Марко Ковачевић предсједник Општине (у даљем тексту: Наручилац) и

2.ДОО “Водовод и канализација“ Никшић, ПИБ:02033143, Херцеговачки пут бр.4 Никшић, које заступа Жељко Цицмил, ВД Извршног директора (у даљем тексту:Вршилац)

**Предмет уговора**

Члан 1

Предмет овог уговора је повјеравање обављања комуналних дјелатности које се врше на територији Општине Никшић и коришћења комуналне инфраструктуре и других средстава у својини Наручиоца, које дјелатности сада обавља Вршилац.

Члан 2

Наручилац повјерава Вршиоцу обављање следећих комуналних дјелатности:

- Јавно водоснабдијевање;

- Управљање комуналним отпадним водама;

- Управљање атмосферским водама и

- Управљање и одржавање сеоских водовода.

Вршилац може обављати и допунске комуналне дјелатности које су у непосредној вези са пословима из става 1 овог члана.

Вршилац је дужан да за повјерену дјелатност, као и допунску дјелатност, води посебно књиговодство.

**Вријеме на које се уговор закључује**

Члан 3

Обављање повјерених комуналних дјелатности по овом Уговору утврђује се на период од 6 (шест) година од дана закључивања овог Уговора.

**Потребан кадар и опрема за вршење комуналних дјелатности**

Члан 4

Вршилац ће повјерене комуналне дјелатности обављати са постојећом опремом и кадром, односно бројем извршилаца и квалификационом структуром утврђеном Правилником о унутрашњој организацији и систематизацији радних мјеста.

Све промјене везано за кадар и опрему, а које се тичу извршења овог Уговора, Вршилац ће спроводити у складу са својим актима и актима Регулаторне агенције за енергетику и регулисане комуналне дјелатности (у даљем тексту:Агенција), у дијелу регулисаних комуналних дјелатности, о чему је дужан да благовремено обавијести Наручиоца.

**Комунална инфраструктура која се даје на коришћење за обављање комуналних дјелатности и услови и начин њеног коришћења**

Члан 5

Вршилац ће повјерене дјелатности обављати са постојећом комуналном опремом и средствима, као и са постојећом комуналном опремом и средствима са којом располаже Општина.

Вршилац се обавезује да ће у року од 12 мјесеци од дана закључења овог Уговора, извршити коначни и потпуни попис и идентификацију постојеће комуналне инфраструктуре.

Наручилац се обавезује да ће, на основу достављеног коначног и потпуног пописа из става 2 овог члана, обавијестити надлежни орган управе о испуњености услова за покретање поступка укњижбе комуналне инфраструктуре у одговарајућу евиденцију непокретности, односно ради уписа у катастар инсталација и комуналних уређаја.

Услови и начин коришћења комуналне инфраструктуре дефинисани су сагласно актима Наручиоца, којима се ближе уређују услови и начин организовања и вршења комуналних дјелатности које су овим Уговором повјерене Вршиоцу, као и посебним актима Агенције.

**Цијене за пружање комуналних услуга**

Члан 6

Наручилац и Вршилац су сагласни да ће се пружање комуналних услуга вршити, по важећим цијенама, а исте ће се мијењати сагласно одговарајућој законом прописаној процедури и по утврђеним критеријумима за формирање тих цијена.

Вршилац се обавезује да у прописаном законском року достави своје предлоге цијена комуналних услуга на основу прописаних елемената за формирање цијене комуналних услуга надлежном органу Наручиоца, ради давања сагласности од стране Скупштине oпштине Никшић, уз претходну сагласност Агенције.

Вршилац се обавезује да у прописаном законском року, корисницима услуга на рачунима за извршену комуналну услугу искаже трошкове и обезбиједи да, по истеку законског прелазног периода, цијена услуге не буде различита за поједине кориснике, по јединици мјере испорученог комуналног производа или извршене услуге.

**Права и обавезе уговорних страна**

Члан 7

Наручилац обезбјеђује Вршиоцу материјалне и техничке услове за обављање и развој повјерених комуналних дјелатности, односно врши друге обавезе и остварује права, сагласно закону и другим прописима Општине.

Надзор над радом Вршиоца и праћење остваривања јавног интереса, под условима и на начин прописан Законом о комуналним дјелатностима и својим прописима вршиће Наручилац.

Вршилац је обавезан да организује пословање које обезбјеђује трајно и непрекидно пружање услуга уз одговарајући обим и квалитет истих, предузима мјере у циљу развоја и побољшања квалитета услуга, заштиту сигурности и функционалности објеката, опреме и уређаја за пружања услуга, комуналне опреме и средстава као и заштиту животне средине, односно извршава друге обавезе и остварује права прописана посебним актима Општине.

**Начин достизања прописаног квалитета и ефикасности у обављању комуналних дјелатности**

Члан 8

Вршилац је дужан да повјерене комуналне дјелатности обавља у складу са законским и подзаконским актима и прописаним нормативима и стандардима у погледу захтјева квалитета и посебним актима Агенције.

**Начин припреме и достављања годишњег програма и извјештаја о обављању комуналних дјелатности**

Члан 9

Вршилац је обавезан да најкасније до краја текуће године достави предлог програма рада за наредну годину органима управљања Вршиоца, који су дужни да исти размотре, усвоје и доставе надлежном органу Наручиоца ради доношења истог у складу са законским прописима.

Вршилац је обавезан да најкасније до краја марта мјесеца текуће године уради Извјештај о раду за претходну годину и исти достави органима управљања Вршиоца, који је дужан да исти разматра, усвоји и достави надлежном органу Наручиоца на усвајање.

**Начин вршења контроле над спровођењем уговора**

Члан 10

Надзор над спровођењем овог Уговора, сагласно закону, врше надлежни органи државне управе и надлежни органи Општине, у складу са законским овлашћењима.

**Разлози за раскид уговора прије истека рока на који је закључен са обавезама Вршиоца у случају раскида**

Члан 11

У случају неиспуњења обавеза прописаних Уговором, уговорне стране су сагласне да се овај Уговор може раскинути прије истека рока прописаног чланом 3 овог Уговора.

Уколико дође до раскида Уговора из ставе 1 овог члана примјењиват ће се одредбе закона којима се уређују облигациони односи, као и под другим условима одређеним актима Агенције, за регулисане комуналне дјелатности.

Уговорне стране сагласно одређују раскидни (отказни) рок од 90 дана.

У случају неиспуњења уговорних обавеза од стране Вршиоца, Наручилац може једнострано раскинути Уговор и ангажовати друго правно лице за вршење истих, у ком случају Вршилац нема право на накнаду штете.

Уколико се буџетом Општине финансијска средства која су намијењена за обављање повјерених комуналних дјелатности, унапријед опредијељена и везана за рачун Вршиоца, Вршилац се обавезује да у случају раскида уговора изврши рефундацију средстава у корист рачуна ангажованог субјекта из става 4 овог члана.

**Други елементи од значаја за повјеравање послова**

Члан 12

Комуналну инфраструктуру, опрему и средства која су неопходна за обављање комуналних дјелатности Вршилац комуналне дјелатности користи у складу са Законом о комуналним дјелатностима, другим општим актима Општине и овим Уговором.Вршилац је дужан да се према повјереној имовини стара са пажњом доброг домаћина.

Вршилац нема право повјерену имовину отуђивати, давати у закуп, оптерећивати заложним правом нити исту користити на било који други начин којим се излази из оквира коришћења имовине у циљу обављања повјерених комуналних дјелатности, без посебне сагласности Скупштине општине Никшић.

Наручилац задржава право да за поједине послове из области комуналних дјелатности, према потреби ангажује више вршилаца комуналних дјелатности, на основу одговарајућег акта Наручиоца.

**Рјешење спорова**

Члан 13

Уговорне стране су сагласне да сва спорна питања у вези са примјеном овог Уговора рјешавају споразумно.

У случају немогућности споразумног рјешавања обострано се одређује надлежност Привредног суда Црне Горе у Подгорици.

**Завршне одредбе**

Члан 14

Уговорне стране су сагласне да ће се, уколико дође до доношења подзаконских аката који на другачији начин регулишу поједине одредбе овог Уговора или у случају да дође до измјене прописа Наручиоца и Агенције, одредбе Уговора које буду у супротности са истим, регулисаће се анексом овог Уговора.

Овај Уговор ступа на снагу даном потписивања од стране уговорних страна.

Овај Уговор је сачињен у 4 (четири) истовјетна примјерка, од којих свака од уговорних страна задржава по 2 (два) примјерка.

ВРШИЛАЦ НАРУЧИЛАЦ

ДОО ”Водовод и канализација” Никшић Општина Никшић

ВД Извршног директора Предсједник

Жељко Цицмил Марко Ковачевић